সূত্র জানায়, ঝাউ বাগানের ভেতরে অবস্থানকারী রোহিঙ্গারা প্রতি রাতেই গাছ কেটে নিচ্ছে। তাছাড়া একশ্রেণীর দুর্বৃত্তও রয়েছে যারা বন কর্মীদের যোগসাজশে বড় বড় ঝাউগাছ কেটে নিচ্ছে। বিগত এক সপ্তাহে শামলাপুর ও শীলখালী ঝাউবাগান থেকে দুর্বৃত্তরা প্রায় ১০ হাজারের মতো ঝাউগাছ কেটে নিয়ে গেছে। সারি সারি ঝাউগাছের মাঝে বড় গাছগুলো কেটে নিয়ে গেলেও গোড়ালি দেখা যাচ্ছে। আবার অনেক গাছের কাটা গোড়ালি বালু দিয়ে ঢেকে রাখা হয়েছে। অধিকাংশ গাছেই করাত ও দায়ের চিহ্ন রয়েছে। মূলত ওই এলাকা থেকে রোহিঙ্গাদের উচ্ছেদের পর থেকেই ঝাউগাছ বেশি উজাড় হচ্ছে। রোহিঙ্গা ও দুর্বৃত্তরা গাছ কেটে বসতবাড়ি তৈরির জন্য জায়গা করছে। কেউ কেউ আবার ঝাউ গাছগুলোকে জ্বালানি হিসেবে ব্যবহার করছে। আবার কেউ ফিশিংবোট তৈরিতেও কাজে লাগাচ্ছে। বড় সাইজের একটি ঝাউগাছ বিক্রি হয় প্রায় ১০ হাজার থেকে ১২ হাজার টাকা পর্যন্ত। মূলত বোট তৈরিতেই বেশিরভাগ ঝাউগাছ ব্যবহার হচ্ছে। বন বিভাগের কিছু দুর্নীতিবাজ কর্মচারীর যোগসাজশে ওসব ঝাউগাছ উজাড় হচ্ছে। আর বন বিভাগ এ বিষয়ে কোনো উদ্যোগ না নিলে কিছুদিনের মধ্যে ঝাউবাগানের একটি গাছও থাকবে না।